Hei, denne artikkelen er over ett år gammel og kan inneholde utdatert informasjon

Gutt (15) med Downs og autisme skilt fra fostermor: Nå har Fylkesmannen åpnet tilsynssak mot barnevernet - Vil undersøke lovligheten i det barnevernet har foretatt seg.

(Dagbladet): Etter langvarig strid med barnevernet i Bydel Bjerke i Oslo, måtte fostermor Gro Mikalsen i Bjørkelangen mandag 29. februar si farvel til sin fostersønn (15) med autisme og Downs syndrom som hun hadde hatt omsorgen for i 14 år.

Nå vil Fylkesmannen i Oslo og Akershus få klarhet i om barnevernet har brutt loven.

- Vi har åpnet tilsynssak mot barneverntjenesten i Bydel Bjerke i fostermorsaken, sier seksjonssjef Tove Narud i barne- og familieseksjonen hos Fylkesmannen i Oslo og Akershus til Dagbladet.

- Barnekonvensjonen er viktig Tilsynssaken kommer i tillegg til at Fylkesmannen behandler en rekke klager i saken som advokat Cecilia Dinardi i advokatfirmaet Elden har sendt inn på vegne av Gro Mikalsen og hennes fostersønn.

- Når vi åpner tilsynssak, betyr det at vi vil undersøke lovligheten i det barnevernet har foretatt seg i saken. Barnekonvensjonen er en overordnet del av norsk lov og er således viktig ved vår behandling av sakene, sier Narud.

Fylkesmannen har stilt en rekke spørsmål til barneverntjenesten i Bydel Bjerke som de ønsker besvart. De har også bedt om å få oversendt aktuelle dokumenter i saken.

Bydelen er gitt svarfrist til midten av april, opplyser Fylkesmannen.

- Vi har vært i dialog med Fylkesmannen, og er klar over at de har åpnet tilsynssak. Vi har per i dag ikke mottatt brevet, men vil saksbehandle og oversende dokumentet så snart vi har mottatt brevet, sier barnevernleder Marit Bratlie i Bydel Bjerke i Oslo til Dagbladet.

Fostermor Gro Mikalsen er glad for at Fylkesmannen går inn i saken.

- Jeg håper dette er en positiv dreining av saken. Mitt høyeste ønske er å få fostersønnen min tilbake, sier Mikalsen.

Barnevernet har selv ytret at det beste for den alvorlig utviklingshemmede gutten er å bo hos fostermora, men at de ikke har kunnet gå med på fostermoras krav i forbindelse med ny kontraktsperiode.

Unicef Norge har reagert sterkt på at barnevernet har skilt 15-åingen fra sin fostermor gjennom 14 år, når de samtidig mener barnets beste er å forbli i sine trygge omgivelser.

Hemmeligheten bak konflikten Torsdag 10. mars skrev Dagbladet om den vonde hemmeligheten bak fostermoras konflikt med barnevernet.

- Pappa var fosterbestefaren til fostersønnen min. Han var dødssyk, og jeg ville skåne ham for konflikten med barnevernet. Jeg ville ikke at han skulle vite at barnebarnet hans var på vei ut av hjemmet mitt, uttalte Gro Mikalsen til Dagbladet.

Ivar Mikalsen døde 5. februar i år. Begravelsen fant sted 18. februar, uka før Dagbladet skrev om fostermoras konflikt med barnevernet i Bydel Bjerke i Oslo for første gang.

Av hensyn til faren og nærmeste familie, kunne ikke Gro Mikalsen gå ut med sin historie før det nesten var for sent. Dagbladet skrev om konflikten torsdag 25. februar. Fostersønnen ble tatt ut av fosterhjemmet mandag 29. februar.

Ryggoperasjon Mange har latt seg opprøre av historien om fostermor Gro Mikalsen, som nå er skilt fra sin fostersønn (15) med autisme og Downs syndrom etter 14 år.

Dette skyldes ikke en konflikt som oppsto rett før fostermora skulle fornye sin kontrakt med barnevernet i år, men en konflikt som har pågått i mange år. Og som har en helt konkret årsak.

Da fostersønnen var fire år gammel, fikk Mikalsen en akutt prolaps i ryggen og måtte opereres.

Barnevernet i Bydel Bjerke ville da ta ham ut av hjemmet og plassere ham i en omsorgsbolig i påvente av at Mikalsen skulle komme seg på beina igjen.

Det har barnevernleder Marit Bratlie i Bydel Bjerke bekreftet overfor Dagbladet.

Fikk hjelp av familie Dette var Mikalsen sterkt imot. Hun var av den klare oppfatning at det ikke ville være bra for den alvorlig utviklingshemmede gutten å bli tatt ut av hjemmet, da det var snakk om en sykemeldingsperiode på tre eller fire måneder.

Etter lange diskusjoner med barnevernet i Bydel Bjerke, fikk hun gehør for at hennes mor og andre i hennes nære omgangskrets kunne gå i turnus i hjemmet dag og natt for å pleie fostersønnen.

Barnevernet sa seg villig til å lønne én av de som gikk i turnus, slik at vedkommende kunne fordele pengene mellom seg og de andre som bidro i pleien av gutten.

Men da Gro Mikalsen hadde vært sykemeldt i to måneder sa Bydel Bjerke stopp.

- De var ikke lenger villige til å betale for at familie og venner hjalp med meg å ta vare på gutten min. De mente at jeg skulle klare det selv. Den siste måneden jeg gikk sykemeldt, stilte familie og venner opp gratis for meg, men jeg måtte dekke deres utgifter forbundet med dette ut fra egen lomme, forteller Gro Mikalsen.

Nektet å svare Det er derfor fostermora stilte som krav i forbindelse med ny trårskontrakt at barnevernet må garantere for tiltak i hjemmet om sikrer at fostersønnen kan bli der, dersom hun skulle bli syk med sykemelding.

Barnevernleder Marit Bratlie gjentok overfor Dagbladet 10. mars at de ikke kan gå med på å forplikte seg til å sette inn såkalte BPA-kontakter i hjemmet dersom Mikalsen skulle bli syk. Hun nektet fremdeles å fortelle hvorfor dette er umulig for barnevernet.

- Det er en sak mellom fostermor og barneverntjenesten som jeg dessverre ikke kan uttale meg om i media, uttalte Bratlie.



